KTAMยิ้มแป้นจอง‘ทริกเกอร์’ทะลัก3พันล้าน
KTAM ปลื้มยอดจองทริกเกอร์ 9 เต็ม 3,000 ล้านบาท จ่อเปิดกองใหม่เป้าหมาย 8 เดือน 8%
11 ก.พ. 2556

KTAM ปลื้มยอดจองทริกเกอร์ 9 เต็ม 3,000 ล้านบาท จ่อเปิดกองใหม่เป้าหมาย 8 เดือน 8% 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า กองทุนเปิดกรุงไทย 8% ทริกเกอร์ ฟันด์ 9 ของบริษัทได้รับการตอบรับที่ดีจากลูกค้า ซึ่งเปิดจำหน่ายเมื่อวันที่ 31 ม.ค.11 ก.พ. 2556 มูลค่าโครงการ 3,000 ล้านบาท มียอดจองเกินมูลค่าโครงการที่กำหนดไว้ บริษัทจึงเปิดจำหน่ายกองทุนเปิดกรุงไทย 8% ทริกเกอร์ ฟันด์ 10 ต่อทันที เพื่อรองรับความต้องการของลูกค้า ในวันที่ 12-18 ก.พ. มูลค่าโครงการ 3,000 ล้านบาท ลงทุนขั้นต่ำ 1 หมื่นบาท 
กองทุนมีนโยบายการลงทุนแบบผสม ลงทุนทั้งในตราสารทุนและตราสารหนี้ โดยผู้จัดการกองทุนสามารถปรับสัดส่วนการลงทุนได้ตามความเหมาะสมกับสถานการณ์ในแต่ละช่วงเวลา กองทุนมีอายุโครงการประมาณ 8 เดือน และสามารถปิดโครงการได้ก่อนกำหนดหากสร้างผลตอบแทนได้ 8%
“ผลงานการบริหารกองทุนทริกเกอร์ของบริษัทที่ผ่านมา ประสบความสำเร็จทุกกองทุนสามารถคืนเงืนให้กับผู้ถือหน่วยได้ก่อนครบกำหนดอายุโครงการ โดยล่าสุดทริกเกอร์ 8 ใช้ระยะเวลาในการบริหารเพียง 2 เดือนเท่านั้น สามารถคืนเงินให้กับผู้ถือหน่วยลงทุนได้ตามเป้าหมายที่กำหนดไว้” นายสมชัย กล่าว 
ทั้งนี้ แม้ดัชนีหุ้นไทยจะปรับตัวขึ้นร้อนแรงในปี 2555 ในอัตรา 35% และต่อเนื่องมาในปีนี้ โดยเดือน ม.ค. 2556 ให้ผลตอบแทน 5.91% ซึ่งเป็นไปในทิศทางเดียวกันกับตลาดหุ้นในภูมิภาค แต่มองว่าแนวโน้มการลงทุนตลาดหุ้นไทยยังสดใสอยู่มาก โดยมีหลายปัจจัยสนับสนุน ทั้งจากสภาพคล่องที่อยู่สูงในตลาดการเงิน รวมถึงปัจจัยในประเทศ โดยเฉพาะการเข้าสู่วัฏจักรการลงทุนรอบใหม่ของประเทศ ทั้งจากภาครัฐและเอกชน